CELEX: 32021R0037
Language: lt
Date: 2020-12-07 00:00:00
Title: Komisijos deleguotasis reglamentas (ES) 2021/37 2020 m. gruodžio 7 d. kuriuo dėl Mongolijos išbraukimo iš priedo I punkto lentelės iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 (Tekstas svarbus EEE)

2021 1 18   
               
               
                  LT
               
               
                  Europos Sąjungos oficialusis leidinys
               
               
                  L 14/1
               
            
         KOMISIJOS DELEGUOTASIS REGLAMENTAS (ES) 2021/37
         2020 m. gruodžio 7 d.
         kuriuo dėl Mongolijos išbraukimo iš priedo I punkto lentelės iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. gegužės 20 d. Europos Parlamento ir Tarybos direktyvą (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (1), ypač į jos 9 straipsnio 2 dalį,
         kadangi:
         
                     (1)
                  
                  
                     Sąjunga turi užtikrinti veiksmingą savo finansų sistemos vientisumo ir tinkamo veikimo apsaugą ir vidaus rinkos apsaugą nuo pinigų plovimo ir teroristų finansavimo. Direktyva (ES) 2015/849 nustatyta, kad Komisija turėtų nustatyti valstybes, kurių kovos su pinigų plovimu ir teroristų finansavimo režimai turi strateginių trūkumų, keliančių didelę grėsmę Sąjungos finansų sistemai;
                  
               
                     (2)
                  
                  
                     Komisijos deleguotajame reglamente (ES) 2016/1675 (2) nustatytos strateginių trūkumų turinčios didelės rizikos trečiosios valstybės. Prireikus šis reglamentas turėtų būti peržiūrėtas, atsižvelgiant į tų didelės rizikos trečiųjų valstybių padarytą pažangą šalinant jų kovos su pinigų plovimu ir teroristų finansavimu režimų strateginius trūkumus. Vertindama Komisija turėtų atsižvelgti į naują informaciją, gautą iš tarptautinių organizacijų ir standartus nustatančių subjektų, tokių kaip Finansinių veiksmų darbo grupė (FATF);
                  
               
                     (3)
                  
                  
                     todėl, atsižvelgiant į aukštą tarptautinės finansų sistemos integracijos lygį, glaudų rinkos dalyvių ryšį, didelį skaičių tarpvalstybinių sandorių dėl pinigų pervedimo į Sąjungą arba iš jos, taip pat į rinkos atvėrimo laipsnį, manoma, kad bet kokia tarptautinei finansų sistemai kylanti grėsmė, susijusi su pinigų plovimu ir teroristų finansavimu, taip pat yra grėsmė Sąjungos finansų sistemai;
                  
               
                     (4)
                  
                  
                     vadovaudamasi Direktyva (ES) 2015/849 nustatytais kriterijais, Komisija atsižvelgia į naujausią prieinamą informaciją, visų pirma į naujausius FATF viešus pareiškimus, FATF dokumentus „Visuotinių kovos su pinigų plovimu ir teroristų finansavimu standartų laikymosi gerinimas: vykdomas procesas“ (angl. „Improving Global AML/CFT Compliance: Ongoing Process Statement“) ir FATF ataskaitas dėl Tarptautinio bendradarbiavimo priežiūros grupės, susijusias su atskirų trečiųjų valstybių keliama rizika pagal Direktyvos (ES) 2015/849 9 straipsnio 4 dalį;
                  
               
                     (5)
                  
                  
                     2019 m. spalio mėn. FATF nustatė, kad Mongolija turi strateginių kovos su pinigų plovimu ir teroristų finansavimu trūkumų, ir dėl jų Mongolija kartu su FATF parengė veiksmų planą. Remiantis tuo ir naujausia aktualia informacija Komisijos 2020 m. gegužės mėn. atliktame vertinime padaryta išvada, kad Mongolija turėtų būti laikoma trečiąja valstybe, kurios kovos su pinigų plovimu ir teroristų finansavimu režimas turėjo strateginių trūkumų, keliančių grėsmę Sąjungos finansų sistemai vadovaujantis Direktyvos (ES) 2015/849 9 straipsnyje nurodytais kriterijais. Taip pat pažymėta, kad Mongolija pateikė rašytinius aukšto lygio politinius įsipareigojimus pašalinti nustatytus trūkumus ir kartu su FATF parengė veiksmų planą;
                  
               
                     (6)
                  
                  
                     itin svarbu, kad Komisija nuolat stebėtų trečiąsias valstybes ir įvertintų jų teisinių institucinių sistemų, kompetentingų institucijų įgaliojimų bei procedūrų ir jų kovos su pinigų plovimu ir teroristų finansavimu režimų veiksmingumo vertinimo pokyčius, siekiant atnaujinti Deleguotojo reglamento (ES) 2016/1675 priedą;
                  
               
                     (7)
                  
                  
                     FATF palankiai įvertino didelę Mongolijos pažangą, padarytą gerinant kovos su pinigų plovimu ir teroristų finansavimu režimą, ir pažymėjo, kad ši valstybė sukūrė teisinę ir reguliavimo sistemą, kad įvykdytų savo veiksmų plane nustatytus įsipareigojimus dėl FATF nustatytų strateginių trūkumų. Todėl pagal FATF vykdomą visuotinį kovos su pinigų plovimu ir teroristų finansavimu standartų laikymosi gerinimo procesą šiai valstybei stebėsenos procesas nebetaikomas. Ši valstybė toliau bendradarbiaus su FATF pobūdžio regioninėmis institucijomis, kad toliau gerintų kovos su pinigų plovimu ir teroristų finansavimu režimą;
                  
               
                     (8)
                  
                  
                     Komisija įvertino informaciją, susijusią su Mongolijos pažanga, padaryta šalinant strateginius trūkumus;
                  
               
                     (9)
                  
                  
                     Komisijos vertinime padaryta išvada, kad, atsižvelgiant į turimą informaciją, Mongolija nebeturi strateginių kovos su pinigų plovimu ir teroristų finansavimu režimo trūkumų. Mongolija padidino kovos su pinigų plovimu ir teroristų finansavimu režimo veiksmingumą ir pašalino susijusius techninius trūkumus, kad įvykdytų savo veiksmų plane nustatytus įsipareigojimus, susijusius su FATF nustatytais strateginiais trūkumais. Šios priemonės yra pakankamai išsamios ir atitinka būtinus reikalavimus, kad būtų galima laikyti, jog pagal Direktyvos (ES) 2015/849 9 straipsnį nustatyti strateginiai trūkumai yra pašalinti;
                  
               
                     (10)
                  
                  
                     todėl Deleguotasis reglamentas (ES) 2016/1675 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2016/1675 priede, I punkto „Didelės rizikos trečiosios valstybės, kurios pateikė rašytinį aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą“ lentelėje, išbraukiama ši eilutė:
            
                        10
                     
                     
                        Mongolija
                     
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 7 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 141, 2015 6 5, p. 73.
         
            (2)  2016 m. liepos 14 d. Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes (OL L 254, 2016 9 20, p. 1).